M. Fronc, poslanec: (2008-06-25):
Ale druhá vec, ktorú ste hovorili a čo ma zamrazila, veľmi podrobne ste hovorili o zahraničných cestách, súkromných cestách pána poslanca Mikloša. To asi nemáte z verejných zdrojov. A chcem sa preto opýtať, pán podpredseda vlády, vy sledujete politických oponentov? A teraz k pánovi ministrovi Počiatkovi. Viete, do morálno-etickej roviny to v prvom rade posunul premiér svojím vyjadrením. Áno, nehovorte, že sme to urobili my, pán kolega, to urobil najprv premiér vlády pán Fico. Dal žltú kartu ministrovi. Ale čo urobil súčasne? Vyhadzoval. Červenú kartu dal riaditeľovi letiska. A problém je v tom, že malo by byť, keď už padni, komu padni, keď už taká športová, futbalová terminológia, takže sa opýtam vášho poslanca, pána poslanca Galisa, je to v poriadku, keď rovnakú kartu nedostanú za rovnaké previnenia obaja? (Reakcia z pléna.) Ale to asi nie. A to si myslím, že je nespravodlivosť, resp. spravodlivosť v ponímaní premiéra Fica. Viete, ale žltá karta, ja si myslím, že žltá karta je raz, potom vždy nasleduje červená karta, áno, vo futbale. Kolega Galis nechce sledovať, keď je to aj o futbalovej terminológii. No ale keď červená karta, ja sa chcem opýtať, to bola prvá návšteva pána ministra Počiatka u J & T? A v Tatrách, keď sa otváralo to divadlo Cimermana, tam nebola návšteva obdobného typu? Ale ja pokiaľ viem, bola. Bol by som rád, keby sa k tomu vyjadril. (Reakcia z pléna.) Takže... Budete sa, môžete sa ako spravodajca, pán kolega, vyjadriť kedykoľvek, máte na to väčšiu šancu ako hocikto od nás. Takže dvakrát za sebou červená karta je mimochodom, ale ja naozaj vidím vážne a dôležité to, že tu sú dôvodné podozrenia. Tých podozrení je veľa, čo sa týka týchto obchodov. A viete, kolegovia, ktorí študovali technické smery, vedia, že keď má niečo veľmi vysokú pravdepodobnosť, tak už v praxi to berie s istotou. Viete, to je, tak to chodí, čiže pravdepodobnosť, keď sa zhromaždí a keď je veľká, no tak ako myslím si, že tie podozrenia minimálne sú oprávnené. No ale dobre. Ale čo je pre mňa neuveriteľné, to sú dnešné novinové články vo všetkých printových médiách, viete, čo to je, keď J & T tuná už riadi? Riadi, kto bude ministrom? Rozhoduje za premiéra? To nie je o prepojení, o ovládaní J & T, alebo J a T, ako Slovenska? To myslím si, že každého normálneho človeka musí mraziť. A keď sa tam v článku dovoláva slušnosti a spravodlivosti, tak sa chcem opýtať občanov, všetkých občanov, kedy za státisíce v novinách chránili spravodlivosť a slušnosť títo, použijem slová premiéra, „žraloci“? A na záver ma takisto prekvapilo, keď ste už prebrali, pán minister financií, tú terminológiu o sociálnom štáte a stále o tom hovoríte, no, viete, sociálny štát bol vo Zvieracej farme, v diele Orwella sa zvieratá vzbúrili a založili sociálny štát a mali aj základné pravidlá, že všetci sú si rovní, a potom sa to pravidlo doplnilo, ale niektorí sú rovnejší. Takže keď vy hovoríte o sociálnom štáte, tak ja si kladiem otázku, či rovnejší stavajú za stámilióny vily alebo či majú sieť Steam coffe a pod., to sú tí rovnejší? Takýto sociálny štát je vo vašom videní, nemôžem si pomôcť. Dámy a páni, chcel som mať len niekoľko poznámok. A na záver, keď sa tu vy rozčuľujete o prázdnosti a o tom, že nie sú žiadne argumenty, kolegovia, spomeňte si, vy ste vyslovovali nedôveru, resp. nevyslovovali dôveru v rozpore s ústavou. Ani raz ste sa dodnes za to neospravedlnili. Takže ak to hovoríte, tak by ste si aj vy mali spomínať, čo ste tu robili! A ja si myslím, že pri tak závažnom pochybení naozaj je dôvod na vyslovenie nedôvery ministrovi financií. Ďakujem. (Potlesk.)